b'\n_START_ARTICLE_\nKatjusja\n_START_PARAGRAPH_\nKatjusja (russisk: \xd0\x9a\xd0\xb0\xd1\x82\xd1\x8e\xd1\x88\xd0\xb0) ogs\xc3\xa5 kjent som Stalinorgel, var et sovjetisk rakettartilleri-system tatt i bruk av Sovjetunionen i andre verdenskrig._NEWLINE_Det var tyske soldater som ga v\xc3\xa5pensystemet tilnavnet Stalinorgel etter den sovjetiske diktatoren Josef Stalin og med klar henvisning til lyden fra Stalinorgelets raketter. Russerne p\xc3\xa5 sin side oppkalte det etter en velkjent sang fordi den ble for f\xc3\xb8rste gang sent ned p\xc3\xa5 et landsbytorg fra toppen av en skr\xc3\xa5ning og sangen sier ogs\xc3\xa5 at "Katusha" st\xc3\xa5r p\xc3\xa5 toppen av en skr\xc3\xa5ning.\n_START_SECTION_\nBeskrivelse\n_START_PARAGRAPH_\nSammenlignet med konvensjonelt artilleri var dette rakettsystemet i stand til \xc3\xa5 levere betydelige mengder eksplosiver i l\xc3\xb8pet av kort tid. Treffsikkerheten var lavere og det tok lengre tid \xc3\xa5 lade om igjen en katusja enn tilfellet var for vanlig artilleri. I forhold til kanoner var systemet forholdsvis billig og enkelt \xc3\xa5 produsere. Takket v\xc3\xa6re sin mobilitet kunne systemet raskt flyttes fra stedet det hadde skutt fra f\xc3\xb8r det kunne legges under ild av fiendens artilleri._NEWLINE_Katusja var det f\xc3\xb8rste selvdrevne artilleriet produsert av Sovjetunionen og det var som regel plassert p\xc3\xa5 lastebiler, men i l\xc3\xb8pet av krigen ble systemet ogs\xc3\xa5 montert p\xc3\xa5 artilleritraktorer, stridsvogner, pansrede tog, marinefart\xc3\xb8y og elveb\xc3\xa5ter._NEWLINE_Systemet var relativt enkelt; rakettene ble montert p\xc3\xa5 parallelle st\xc3\xa5lskinner (fra 14 til 48 stk.) som igjen satt p\xc3\xa5 en st\xc3\xa5lramme som kunne heves og senkes. M-13-raketten brukt p\xc3\xa5 BM-13-systemet var 132\xc2\xa0mm i diameter og 180\xc2\xa0cm lang. Raketten veide 42\xc2\xa0kg. Den ble drevet av en drivladning av nitrocellulose plassert i en rakettmotor av st\xc3\xa5l med en st\xc3\xa5ldyse i bunnen. Raketten hadde fire styrefinner. Stridshodet veide rundt 22\xc2\xa0kg. Rekkevidden var rundt 5,4\xc2\xa0km. Det ble etter hvert utviklet raketter med diameter p\xc3\xa5 82\xc2\xa0mm og 310\xc2\xa0mm._NEWLINE_Selv om v\xc3\xa5pensystemet manglet treffsikkerheten til konvensjonelt artilleri var det ekstremt effektivt i teppebombing av et omr\xc3\xa5de. Et batteri med fire BM-13 rakettkastere kunne i l\xc3\xb8pet av 7-10 sekunder skyte en salve som leverte dr\xc3\xb8yt 4,3\xc2\xa0tonn h\xc3\xb8yeksplosiver over et areal p\xc3\xa5 fire hektar (40\xc2\xa0000m\xc2\xb2).'